開元釋教録 (四庫全書本)/卷08下

以2025年1月22日从维基文库导出

← 卷八上

開元釋教録　卷八下

卷九 →

欽定四庫全書

開元釋教録卷八下

唐　𥼶智昇　撰

沙門釋𤣥奘本名禕俗姓陳氏陳留人也漢太丘長仲弓之後曾祖欽後魏上黨太守祖康北齊國子博士食邑周南子孫因家又為緱氏人也父惠英潔有雅操早通經術形長八尺美眉明目拜江陵令解纓而返即大業年識者以為剋終隐淪之候故也有四男奘最小幼而珪璋特達聰悟不羣年八歲父坐於几側口授孝經至曽子避席忽整襟而起問其故對曰曾子聞師命尚猶避席某今奉慈訓豈宜安坐父甚恱知其必成器召宗人語之皆賀之曰此公之揚烏也其早慧如此自後備通經奥次兄長犍先出家住東都浄土寺以奘少罹窮酷携以奬之日授精理旁兼巧論年十一誦維摩法華東都恒度便預其次自爾卓然梗正不偶朋流口誦目緣略無閑缺睹諸沙彌劇談掉戯奘謂之曰經不云乎夫出家者為無為法豈復恒為兒戯可謂徒䘮百年時寺有景法師講涅槃經執卷服膺遂寢食又學嚴法師攝大乗論一聞將盡再覧無遺時年十三也其後隋氏失御天下沸騰昆季相擕届於京邑住莊嚴寺是時武德元年也國基草創兵甲尚興所以京城未有講肆然綿蜀之中法事甚盛遂與兄從之經子午谷入漢川遂逢空景二法師停月餘日從之受學仍相與進向成都諸德既萃大建法筵於是更聽基暹攝論毗曇道震迦㫋延論敬惜寸隂勵精無怠二三年間究通諸部年滿二十即以武德五年於成都受具夏坐學律五篇七聚之宗一遍斯得奘自惟曰學貴經逺義重疎通鑚仰一方未成探賾遂從蜀至荆詢求先德漸至相州造慧休法師質問疑礙次到趙州謁道深法師學成實論又入長安止大覺寺就岳法師學俱舍論皆一遍而盡其㫖經目而記於心雖宿學耆年不能出也至於鈎深致逺開㣲發伏衆所不至獨悟於幽奥者固非一義焉時長安有常辨二法師為上京法匠奘又諮禀然其所有深致亦一捨斯二德並深嗟賞乃謂奘曰汝可謂釋門千里之駒其再明慧日當在爾躬恨吾輩老朽恐不見也自是學徒改

觀譽滿京邑僕射宋公蕭瑀敬其脫頴奏住莊

嚴然非本志情棲物表乃又推曰余周流吳蜀爰逮趙魏末及周秦預有講筵率皆登踐已布之言今雖藴胸懐未吐之詞終解籖無地若不輕生狥命誓往華胥何能具覿成言用通神解一睹明法了義真文要返東華傳揚聖化則先賢髙勝豈决迷於彌勒後進鋒頴寧輟想於瑜伽耶遂厲然獨舉詣闕陳表有司不為通引頓迹京臯廣就諸蕃遍學書語行坐尋授數日便通側席面西思聞機候㑹貞觀三年時遭霜儉下𠡠道俗隨豐四出幸因斯際徑往姑臧漸至燉煌路由天塞裹糧弔影前望悠然但見平沙絶無人徑𮞉遑委命任業而前展轉因循達髙昌境王麹文秦得信於□殊禮供待請留𢎞法奘告誠慇至遂任西行厚相贈遺以充資什仍𠡠殿中侍郎史歡賫綾帛五百疋果昧兩車獻葉䕶可汗書二十四封通屈支等二十四國毎一封書附大綾一疋為信給馬三十疋手力二十五人送至突厥葉䕶衙所以大雪山北六十餘國皆其部統故重遺逹為奘開前路也可汗遂𠡠所部諸國令供給傳送展轉遂達迦濕彌羅國斯並髙昌麹王葉䕶可汗之力也奘周遊五印遍師明匠至如五明四舍之典三藏十二之筌七例八轉之音三聲六釋之句皆盡其㣲畢究其妙初那爛陀寺大德師子光等立中百論宗破瑜伽等義奘曰聖人作論終不相違但學者有向背耳因造㑹宗論三千頌融㑹瑜伽中百之㫖先有南印度王灌頂師名般若毱多明正量部造破大乗論七百頌奘申大乗義破之名制惡見論千六百頌諸師咸曰斯論窮天下之勍冦也何敵當之又東印度拘摩羅王因奘通化初開信門請問諸□何所功德奘讃如来三身利物因造三身論三百頌以贈之王曰未曾有也頂戴歸依斯之三論義府幽奥五印度境盛傳流布是知道風昭著德行髙明學藴三冬聲治萬里印度學人咸仰盛德既曰經笥亦稱法將小乗學徒號奘為木义提婆唐言解脱天大乗法衆號摩訶耶那提婆唐言大乗天斯乃髙其德而傳徽號敬其人而議嘉名又戒日大王五印臣伏彼聞奘名遣人邀請奘初至止王即問云聞彼支那國有秦王破陣樂鼓舞之曲秦王何人致此詠奘曰即今正國之天子也未登皇極之前封為秦王是大聖人撥亂反正恩霑六合故有斯咏王曰如此之人故天縱之為物主也王於奘所盡心師敬欲使芳音布於遐邇故於曲女城施大論場集五印度沙門婆羅門能言之士奘令立論竟十八日無敢問者王大嗟賞施金錢一萬銀錢三萬上㲲衣一百具悉皆不受五印度境戒日王等慇重請留用光𤣥化奘志存𢎞益傳於未聞擬東旋拒而不受王重請暫住觀七十五日大施場相事訖辭還王勑所部逓送出境并施象一頭金銀錢各數萬戒日拘摩羅等十八大國王流淚執别奘便辭而不受諸僧勸受象施皆曰斯勝相也□滅度来王雖崇敬種種布施未聞以象用及釋門衆為國寳今既見惠信之極矣因即納象而返寳錢然其象也其形圎大髙可丈三長二丈許上容八人并諸什物緣國北旋出印度境奘歴游諸國觀禮聖迹及感靈應具如大唐西域記及續髙僧傳兼奘法師傳等備顯奘於西域請得如来肉舍利一百五十粒金□像一軀通光座髙尺有六寸擬摩揭陀國前正覺山龍窟影像金□像一軀通光座髙三尺三寸提婆羅尼斯國鹿野苑初轉法輪像刻檀□像一軀通光座髙尺有五寸擬憍賞彌國出愛王思慕如来刻檀寫真像刻檀□像一軀通光座髙二尺九寸擬劫比他國如来自天宫下降寳階像銀□像一軀通光座髙四尺擬摩揭陀國鷲峰山設法華等經像金□像一軀通光座髙三尺五寸擬那揭羅曷國伏毒龍所留影像刻檀□像一軀通光座髙尺有三寸擬吠舍𨤲國廵城行化像大乗經二百二十四部大乗論一百九十二部上座部經律論一十四部大衆部經律論一十五部三彌底部經律論一十五部彌沙塞部經律論二十二部迦葉臂耶部經律論一十七部法宻部經律論四十二部一切有部經律論六十七部因論三十六部聲論一十三部凡五百二十夾六百五十七部並載之巨象還返帝城初奘既度葱嶺先遣侍人賫表陳露達國化也下𠡠流問令早相見行達於遁以象致死所賫經像交無運致又上表請尋下别𠡠令於遁王給其鞍乗既奉嚴𠡠駝馬相運至於沙州又䝉别𠡠計其行程酬雇價直並不受而還自爾乗傳二十許乗以貞觀十九年正月二十四日届於京師之西道俗相趨屯赴闐⿴數十萬衆如值下生將欲入都人物諠擁取進不前遂停别館通夕禁衛侯備遮斷停駐道旁從故城之西南至京師朱雀街之都亭驛二十餘里列衆禮謁動不得旋於時駕幸洛陽奘乃留諸經像送𢎞福寺京邑僧衆競列幢帳助運奘嚴四部諠譁又倍初至當斯時也復感瑞雲現於日北團圎如蓋紅白相映當於像上顯發輪光既非遶日同共嗟仰從午至晡像入𢎞福方始歇滅致使京師五日四民廢業七衆歸承當此一期仰之彌髙終古罕𩔖也謁帝於洛陽宮見於儀鸞殿特𫎇慰問面奉天顔談序真俗無爽帝㫖從夘至酉不覺時延迄於閉鼓上即事戎斾問罪遼左明旦將發下𠡠同行固辭疾苦不違其請先是中印度菩提等僧三人送經初至下勑普請京城設齋仍於𢎞福寺譯大嚴等經不乆之間奘信又至乃𠡠且停待到方譯既見洛宮深沃虚想即陳翻譯捜擢賢明上曰法師唐梵具贍詞理通敏將恐徒揚仄陋終虧聖典奘曰昔二秦之譯門徒三千雖復翻傳猶恐後代無聞懐疑乖信若不捜舉同奉𤣥規豈以𥚹能妄參朝委頻又固請乃𫎇降許帝曰自師行役後朕奉為穆太后於西京造𢎞福寺可就翻譯所湏人物吏力並與𤣥齡商量務令優給既承明命返迹京師遂召證義大德諳解大小乗經論為時輩所推者一十一人至即京𢎞福寺沙門靈潤沙門文備羅漢寺沙門惠貴實際寺沙門明琰寳昌寺沙門法祥静法寺沙門普賢法海寺沙門神昉廓州法講寺沙門道深汴州演覺寺沙門𤣥忠蒲州普救寺沙門神泰綿州振響寺沙門敬明等綴文大德九人至即京普光寺沙門栖𤣥𢎞福寺沙門明濬㑹昌寺沙門辯機終南山豐德寺沙門道宣簡州福聚寺沙門靖邁蒲州普救寺沙門行友栖岩寺沙門道卓豳州昭仁寺沙門惠立洛州天宮寺沙門𤣥則等字學大德一人至即京大總持寺沙門𤣥應證梵文大德一人至即京大興善寺沙門𤣥謨其年五月方操貝葉開演梵文創譯大菩薩藏經沙門道宣執筆并刪綴詞理又復旁翻□地經六門陀羅尼經顯揚聖教論二十年春正月又譯大乗阿毗達摩雜集論次譯瑜伽師地論法師於論重加陶練㣲有餘隙又出西域記十二卷沙門辯機親受時事連比前後自前代以来所譯經教初從梵語倒寫本文次又迴之順同此俗然後筆人亂理文句中間増損多墜金言今所翻傳都由奘㫖意思獨斷出語成章詞人隨寫即可披玩於時駕返西京奘乃進新譯經論并大唐西域記表請題序首勑答書略云朕學淺心拙在物猶迷况□教幽㣲豈能仰測請為經題非已所聞其新撰西域記者當自披覧又再三表請方𫎇允許遂謂駙馬都尉髙履行曰卿前請朕為父作碑今氣力不如昔願作功德為法師作序不能作碑知之貞觀二十二年春幸玉華宫六月𠡠追法師赴宮見於玉華殿帝問比翻何經論答近翻瑜伽師地論訖凡一百卷帝曰此論甚大何聖所復明何義答曰論是彌勒菩薩明十七地義又問何名十七地奘舉綱提目陳列大義帝深愛焉遣使向京取瑜伽論帝自詳覧睹其詞義宏逺非從来所聞嘆謂侍臣曰朕觀□經譬猶瞻天望海莫測髙深法師能至異域得是深法朕比以軍國務殷不及委尋□教而今觀之宗源杳曠靡知涯際其儒道九流比之猶汀瀅之地方溟渤耳而世云三教齊致此妄談也因勑所司簡祕書書手寫新翻經論為九本頒與雍洛兖相荆揚凉益等九大州展轉流通使率土之人同禀未聞之義帝先許作新經序機務繁劇未及措意至此法師重啟方為染翰少頃而成名大唐三藏聖教序神筆自寫𠡠貫衆經之首帝居慶福殿百僚侍衛命法師坐使𢎞文館學士上官儀以所製叙對羣僚宣讀霞焕錦舒極褒揚之美致天王在春宮奉睹聖文又製述三藏聖記自此常參内禁叩問沉隐翻譯相續不爽法機帝又讀法師所進菩薩藏經美之因𠡠春宫作其後序秋七月夏罷𠡠賜雲衲袈裟一領妙絶古今又𠡠天下諸寺各度五人𢎞福寺宜度五十人維持聖種皆奘正言之力也冬十月隨駕還京𠡠所司於北闕紫㣲殿西别營一所號𢎞法院令奘居之晝則帝留談夜乃還院翻經更譯無性攝論世親攝論緣起聖道經百法明門論皇太子泰為文德聖皇后於晉昌里置慈恩寺度三百人别造翻經院令法師移就翻譯仍綱維寺任給新度弟子一十五人𢎞福舊處仍給十人皇儲親降製詩褒飾二十三年夏四月駕幸翠㣲宫仍𠡠陪從既至處分之外唯談𤣥論道問因果報應及西域先聖遺芳故迹皆引經酬對帝深信納數攘袂嘆曰朕共師相逢晚不得廣興□事逮髙宗嗣録素所珍敬追入優問禮殊恒帙永徽二年請造梵本經䑓𫎇𠡠賜物尋得成就又追入内於修文殿翻發智等論降手詔飛白書慰問優洽顯慶元年正月為皇太子於慈恩寺設大齋朝寀總至黄門侍郎薛元超中書侍郎李義府曰譯經□法之大未知何德可以光揚耶奘曰公之此問常所懐矣譯經雖任在僧光價終憑朝貴至如苻秦時曇摩難提譯經黄門侍郎趙文業執筆姚秦時鳩摩羅什譯經秦主及安成侯姚嵩筆受元魏時菩提留支譯經則宣武皇帝及侍中崔光録文齊梁周隋並皆如是大唐貞觀初波頗翻譯𠡠左僕射房𤣥齡趙郡王李孝恭太子詹事杜正論太府卿蕭璟等監閱詳定今並無之不足光逺公等能為致言則斯美可至二公許為陳奏尋下𠡠曰慈恩翻譯文義湏精宜令左僕射于志寧中書令来濟禮部尚書許敬宗黄門侍郎薛元超中書侍郎李義府等時為看閱有不稳便處即隨事潤色若湏學士任量追兩三人冬十一月中宮在難歸依三寳請垂加祐法師啟曰聖體必安和無苦然所懐者是男平安之後願聽出家當𫎇勑許其月一日皇后施納袈裟一領妙勝前者并時服玩百有餘件五日又𠡠令報法師皇后分難已訖端正竒特神光滿院自庭燭天朕歡喜無已内外舞躍必不違所許願法師䕶念遂號為□光王當即受三歸被袈裟服十二月五日滿月𠡠為□光王度七人仍請法師為王剃髮其□光王即中宗孝和皇帝初生之瑞號也創登皇極𠡠為法師於兩京各置一□光寺并度人居之其東都□光寺即法師之故宅也復内出畫影裝之寳轝送慈恩寺翻譯堂中追謚法師稱大遍覺顯慶三年春二月駕幸洛陽宮法師與佛光王駕前而發并翻經僧五人陪從弟子各一事事公給既到安置積翠宫召入大内麗日殿翻觀所緣緣等論夏四月車駕避暑於明德宮法師亦陪從安置飛花殿譯大毗婆沙等論五月𠡠法師還於積翠宮翻譯法師初謁文帝已請於少林寺翻經至是秋九月復請入少林天皇手詔㧆而不許三年二月隨駕還京秋七月西明寺成𠡠法師居之令給上房一口新度沙彌海㑹等十人充弟子天皇以法師先朝所重嗣位之後禮敬逾隆中使朝臣問慰絶無東國重於般若前代雖翻文不周備衆人更請委悉重翻然般若部大京師多務又人命無常恐難得了請就於玉華宮翻譯即以四年冬十月往於玉華宫并翻經大德及門徒等同去其供給諸事一如京下至彼安置肅城院焉五年春正月一日起首翻大般若經梵本總有二十萬頌佛於四處十六㑹文既廣大學徒毎請刪略如羅什所翻除繁去重法師將順衆意於夜夢中即有極沛畏事以相警誡覺已驚懼向諸衆還依廣翻夜中乃見諸佛菩薩勝言祥事覺而喜慶不敢更刪至龍朔三年十月二十日功畢絶筆合成六百卷合掌歡喜告徒衆曰此經於地有緣𤣥奘来此玉華者經之力也向在京師諸緣牽亂豈有了時今得終訖並是諸□㝠加龍天擁祐此乃鎮國之典人天大寳徒衆宜各踊躍欣慶於間又翻成唯識論辨中邉論唯識二十論品𩔖足論等至十一月二十二日令弟子窺基奉表奏聞請御製經序至十二月七日通事舍人馮義宣𠡠垂許麟德元年正月一日翻經大德及玉華寺衆慇懃啟請翻大寳積經法師見衆情専至俯仰翻數行訖便攝梵本停住告衆曰此經部軸與大般若仝𤣥奘自量氣力不復辦此奘自貞觀十九年乙巳於𢎞福寺創啟梵文訖麟德元年甲子終於玉華宮寺凡二十載總出大小乗經律論等合七十五部一千三百三十五卷又别撰西域記一部自般若翻了唯自䇿勤行道禮懴告翻經僧及門人日有為之法必歸磨滅泡幻形質何得乆停行年六十五矣必卒玉華於經論有疑者今可速問又謂門人曰吾来玉華本緣般若今經事既終吾生涯亦盡若無常後汝等遣我宜從省儉可以籧篨裹送仍擇山澗僻處安置勿迎宮寺不浄之身宜從屏逺門徒等聞之莫不哀哽奘生常已来願生彌勒及游西域又聞無著兄弟皆生彼天又頻祈請咸有顯證懐此専至益増翹厲所造功德皆願往生至正月九日脚跌傷脛因即寢疾開目閉目見大蓮華鮮白而至又見偉相知生佛前遂命僧嘉尚讀所翻經論名目及造像寫施經僧濟乏然燈放生具令讀訖自懐欣恱總召門人有緣並集於是罄捨衣資更令造像及轉讀齋嚫又命素工宗法智於嘉夀殿竪菩提像骨對寺僧門人辭訣并遺表訖便黙念彌勒又令旁人稱願生頌至二月四日右脅累足右手支頭左手申䏶既於屬纊竟不𮞉轉不飲不食至五日中夜弟子法光等問曰和尚决定得生彌勒内衆不答曰得生言訖氣息漸㣲少間神逝侍人不覺屬纊方委從足漸冷最後頂暖顔色赤白怡恱勝常過七七日竟無改變亦無異氣自非定慧荘嚴戒香資被孰能致此又𡨋應衆多具於别傳此略不述時方州刺史竇師倫奏法師已亾帝聞之哀慟傷感為之罷朝曰朕失國寳矣時文武宰僚莫不悲咽流涕帝言已嗚咽悲不能勝翌日又謂羣臣曰惜哉朕國内失奘法師一人可謂釋衆梁摧矣四生無導矣亦何異苦海方割舟楫遽沉闇室猶昏燈炬斯掩帝言已嗟惋不怡尋下勑移神柩歸京安置慈恩寺𦵏事所須並令官給又𠡠𦵏日聽京城僧尼幢蓋送至墓所法師道茂德髙為明時痛惜故於亾後重叠降恩求之古人無以加也於是素蓋素幢浮空雲合哀笳哀梵氛遏人神四俗以之悲涼七衆惜其沉沒以四月十五日𦵏於滻東白鹿原四十里中皂素彌滿其塋與兄捷公相近苕然白塔近燭帝城禁中多見時傷聖慮至總章元年四月八日有𠡠改葬⿱川北原與州縣相知供給吏力乃又出之衆咸歎異經乆埋瘞色相如初自非願力所持焉能至此法師形長七尺板身赤白色眉目踈朗體貎端凝談論清華音詞逺暢使聽者無倦瞻者疲或處徒衆或對嘉賔一坐半日略無傾動服尚乾陀裁唯細𬇇修廣適中行歩雍容直前而視輙不顧眄淊滔焉若大江之紀地灼灼焉𩔖芙蕖之在水加以戒範端凝始終如一愛惜之志過䕶浮嚢持敬之堅超逾繫草性愛怡簡不好交游一入道埸非朝命不出又聞盛暑之辰體無霑液祈寒之際貎不慘悽又不夭不申不欠不啑斯蓋未詳其地位何聖賢之可格哉又北宫現疾之時徴應繁縟將終滅之日色貎敷愉亦難得而測也及終後月餘日有人齎栴檀末香至請依西國法以塗三藏身衆咸莫之許其人作色曰弟子别奉進止師等若不許請録狀以聞衆從之及開棺發殮已人覺異香等蓮花之氣互相驚聞皆云若兹向人徐併殮衣唯留襯服衆睹三藏顔貎如生人皆號絶共視向人塗香服殮蓋棺已俄失所在衆疑天人焉又其聼言觀行名實相守精厲晨昏計時分業䖍䖍不懈専思法務言無名利行絶虚浮曲識機縁善通物性不倨不諂行藏適時吐味幽深辨開疑議實當代之英賢乃釋門之法將矣且其發䝉入法特異常倫聽覧經論用為恒任既周行東夏挹酌諸師披露肝胆盡其精義莫不傾倒林藪更新學府遂能不逺數萬諮求勝法誓捨形命必㑹為期發趾張掖途次龍沙中途艱險身心僅絶既達髙昌倍光来價傳國祖送備閱靈儀路出鐵門石門躬乗沙嶺雪嶺歴天險而志逾慷慨遭兇賊而神彌厲勇兼以歸禀正教師承戒賢理逐言揚義非再授廣聞異論包藏胸臆致使梵侣傾心不遺其法又以起信一論文出馬鳴印度諸僧思承其本奘乃譯唐為梵通布五天斯則法化之緣東西互舉又西華餘論深尚聲明奘乃畢心請决隨授隨曉致有七變其勢動發異踪三循廣論恢張懐抱故得施無厭寺三千學僧皆號智嚢䕶持城塹及睹其脣吻聽其詞義皆彈指讃嘆何斯人也隨其游歴塞外海東百三十國道俗邪正承其名者莫不仰德歸依更崇開信可以家國増榮光宅推逺獻奉歲至咸奘之功若非天挺英靈生知聖授何能振斯鴻緒道達遺踪前後僧傳往天竺者首自法顯法勇終於道𮟏道生相繼中途一十七返取其通言華梵妙達文筌揚導國風開悟邪正莫髙於法師矣恨其經部不翻其數猶衆年未遲暮足得出之無常奄及惜哉四分律刪補隨機羯磨一卷〈序題云曇無得部四分律刪補隨機羯磨見内典録〉釋迦氏略譜一卷〈或無略字見内典録麟德二年九月十八日於西明寺撰訖〉釋迦方志二卷〈見内典録永徽元年撰〉

大唐内典録十卷〈見内典録麟德元年於西明寺撰〉

集古今□道論衡四卷〈見内典録前三卷龍朔元年於西明寺撰第四卷麟德元年撰或三卷〉

東夏三寳感通録三卷〈亦云集神州三寳感通録見内典録麟德元年夏六月一清宮精舍集〉

續髙僧傳三十卷〈見内典録〉

廣𢎞明集三十卷〈見内典録〉

右八部八十一卷其本並在

沙門釋道宣俗姓錢氏吳興人也彭祖之後𦙍宣少尋教相長慕尋師關之東西河之南北追訪賢友無憚苦辛外傳九流内精三學戒香芬潔定水澄漪存䕶法城著述無輟尤工律藏刪補章儀常於終南山以堅其志凡所修撰並行於代䕶法綱要此録載之餘别行門在於内典貞觀末年方事修輯撰四分刪補羯磨等八部内典録中更有後續髙僧傳十卷尋本末䕶故闕

一切經音義二十五卷〈見内典録〉

右一部二十五卷其本見在

沙門釋𤣥應大慈恩寺翻經沙門也博聞强記鏡林苑之宏標窮討本支通古今之互體故能酬校源流勘閱時代刪雅古之野素削澆薄之浮雜悟通俗而顯教舉集略而騰美真可謂文字之鴻圗言音之龜鏡者也以貞觀之末𠡠召參傳綜經正緯資為實録因譯尋閱捃拾藏經為之音義注釋訓解援引羣籍證據卓明煥然可領昔髙齊沙門釋道惠為一切經音依字直反曾無追顧致失教義實迷匡俗應所作者全異恒倫徴覈本據務存實録即萬代之師宗亦當朝之難偶也恨叙綴𦆵了未及覆踈遂從物故惜哉

古今譯經圗紀四卷

右一部四卷其本見在

沙門釋靖邁簡州人也以博學馳譽大唐三藏翻譯衆經召充綴文大德後大慈恩寺翻經堂中壁畵古来傳譯緇素靖邁於是緝維其事撰成圗記題之於壁但畧費長房録續逮皇朝直述譯經餘無所紀

千眼千臂觀世音菩薩陀羅尼神咒經二卷〈或一卷貞觀中在内譯初出與唐流志千手身經同本沙門波崙製序〉

千囀陀羅尼觀世音菩薩咒經一卷〈或無經字永徽四年於總持寺譯〉觀自在菩薩隨心咒經一卷〈亦云多唎心經永徽四年於總持寺譯〉清浄觀世音普賢陀羅尼經一卷〈永徽四年於總持寺譯見大周録〉

右四部五卷其本並在

沙門釋智通律行精苦兼明經論於總持門特所留意通以隋大業年中出家住京大搃持寺有游方之志遂於洛京翻經館學梵書語早通精奥唐貞觀中有北天竺僧齎千臂千眼經梵本奉進文帝𠡠通共梵僧相對緝出勒成二卷後於天皇永徽四年癸丑於搃持寺又出千囀等經三部

千手千眼觀世音菩薩廣大圎滿無碍大悲心陀羅尼經一卷

右一部一卷其本見在

沙門伽梵達摩唐云尊法西印度人也譯千手千眼大悲心經一卷然經題云西天竺伽梵達摩譯不標年代推其本末似是皇朝新譯但以傳法之士隨緣利見出經流布更適餘方既不記年號故莫知近逺昇親問梵僧云有梵本既非謬妄故載斯録准千臂經序亦云智通共出

陀羅尼集經十二卷〈見大周録永徽四年三月十四日於慧日寺譯至五年四月十五日畢沙門𤣥揩筆受〉

右一部一十二卷其本見在

沙門阿地瞿多唐言無極髙中印度人學窮滿字行潔圎珠精鍊五明妙通三藏加以大士利生無悋鄉國志𢎞像教㒺懼艱險遂西踰雪嶺東越沙河載歴艱難来儀帝闕以天皇永徽中壬子年正月廣將梵本来届長安𠡠令慈恩寺安置沙門大乗琮等一十六人英公鄂公等一十二人請髙於慧日寺浮圗院建陀羅尼普賢㑹壇緣壇所湏並皆供辦法成之日屡降靈異京中道俗咸嘆希逢沙門𤣥揩等遂固請翻其法本後以四年癸丑至五年甲寅於慧日寺從金剛大道塲經中撮要鈔譯集成一十二卷沙門𤣥揩筆受於時有中印度大菩薩寺僧阿難律木义師迦葉師等於經行寺譯功德天法編在集經第十卷内故不别存也諸經要二十卷〈顯慶年西明寺撰〉

右一部二十卷其本見在

沙門釋𤣥惲本名道世律學髙譽慕重前良綴緝為務兼有鈔䟽注解衆經西明創居召為大德顯慶中年讀一切經鈔諸要事撰成一部名諸經要集餘如内典録載

集沙門不拜俗議六卷〈見内典録〉

右一部六卷其本並在

沙門釋彦悰識量聰敏博曉羣經善屬文華尤工著述天皇龍朔二年壬戌有詔令拜君親恐傷國化令百司遍議於時沙門道宣等共上書啟聞於朝廷衆議異端所司進入聖躬親覧下𠡠罷之悰恐後無聞故纂斯事并前代故事及先賢答對名為集沙門不拜俗議傳之後代永作楷模墻塹法城𤣥風不墜也兼撰大唐京師寺録行於代矣

開元釋教録卷八下

<子部,釋家類,開元釋教錄>

本作品在全世界都属于公有领域，因为作者逝世已经超过100年，并且于1930年1月1日之前出版。

About this digital edition

This e-book comes from the online library Wikisource[1]. This multilingual digital library, built by volunteers, is committed to developing a free accessible collection of publications of every kind: novels, poems, magazines, letters...

We distribute our books for free, starting from works not copyrighted or published under a free license. You are free to use our e-books for any purpose (including commercial exploitation), under the terms of the Creative Commons Attribution-ShareAlike 3.0 Unported[2] license or, at your choice, those of the GNU FDL[3].

Wikisource is constantly looking for new members. During the realization of this book, it's possible that we made some errors. You can report them at this page[4].

The following users contributed to this book:

- 維基小霸王

- Rocket000

- Liouxiao

- Boris23

- KABALINI

- Bromskloss

- Tene~commonswiki

- AzaToth

- Bender235

- PatríciaR

1. ↑ https://wikisource.org

2. ↑ https://www.creativecommons.org/licenses/by-sa/3.0

3. ↑ https://www.gnu.org/copyleft/fdl.html

4. ↑ https://wikisource.org/wiki/Wikisource:Scriptorium

Table of Contents

封面

開元釋教録 (四庫全書本)/卷08下

关于